**Crinocaii**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ştiţi că băieţelul nostru

Duce crinii de căpăstru?

Crinii sunt căluţi subţiri

La trăsuri cu trandafiri.

Crinii-cai au frunze-n piele

Şi căpestre de zorele:

Crini-cai verzi într-un picior,

Au cap alb cu şase flori.

Două flori sunt ochii lor,

Alte două sunt urechi,

Încă două, flori-perechi.

Ce să fie? Ochi mai vechi.

Hai să mergem la plimbare,

O plimbare cu alai,

Patru crini, patru picioare,

Din opt crini se fac doi cai.

Să le dăm la cai mălai,

Crinii cu lumini se-adapă,

Să mânăm cu bici de apă

Herghelii de crino-cai.

Crinii-cai au frunze-n piele

Şi căpestre de zorele:

Crini-cai verzi într-un picior

Au cap alb cu şase flori.